ระเบียบกระทรวงมหาดไทย ว่าด้วยการจดทะเบียนครอบครัว (ฉบับที่ 3) พ.ศ. 2561

ระเบียบกระทรวงมหาดไทย
ว่าด้วยการจดทะเบียนครอบครัว
(ฉบับที่ ๓)
พ.ศ. ๒๕๖๑

ด้วยคณะรัฐมนตรีได้มีมติเมื่อวันที่
๔ กรกฎาคม ๒๕๖๐
เห็นชอบมาตรการขับเคลื่อนแนวทางการบูรณาการฐานข้อมูลประชาชนและการบริการภาครัฐ
โดยให้ส่วนราชการและหน่วยงานของรัฐจัดทำฐานข้อมูล เอกสารในความรับผิดชอบและดำเนินการเชื่อมโยงกับฐานข้อมูลทะเบียนกลางของกรมการปกครองเพื่อใช้ในการอำนวยความสะดวกและให้บริการประชาชนโดยยกเลิกสำเนาเอกสารให้แล้วเสร็จโดยเร็ว
 ดังนั้น
เพื่อให้การปฏิบัติในการจดทะเบียนครอบครัวเป็นไปอย่างมีประสิทธิภาพสอดคล้องกับนโยบายของรัฐบาลที่มุ่งอำนวยความสะดวกให้แก่ประชาชนที่ขอรับบริการ จึงอาศัยอำนาจตามความในมาตรา ๒๕
แห่งพระราชบัญญัติจดทะเบียนครอบครัว พ.ศ. ๒๔๗๘
รัฐมนตรีว่าการกระทรวงมหาดไทยออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกระทรวงมหาดไทยว่าด้วยการจดทะเบียนครอบครัว
(ฉบับที่ ๓) พ.ศ. ๒๕๖๑

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกความในข้อ ๘
ของระเบียบกระทรวงมหาดไทย ว่าด้วยการจดทะเบียนครอบครัว พ.ศ. ๒๕๔๑ และให้ใช้ความต่อไปนี้แทน
ข้อ ๘  ในการขอจดหรือบันทึกรายการทะเบียนครอบครัว
ให้ผู้ขอยื่นคำร้องตามแบบ คร.๑ และให้เจ้าหน้าที่ผู้รับคำร้องหรือนายทะเบียนเรียกตรวจบัตรประจำตัวประชาชนของผู้ยื่นคำร้องเพื่อให้ทราบว่าผู้ยื่นคำร้องมีคุณสมบัติตามที่กฎหมายกำหนดหรือไม่
ถ้าผู้ยื่นคำร้องเป็นผู้ได้รับมอบหมายหรือได้รับมอบอำนาจจากเจ้าของรายการทะเบียนหรือผู้มีหน้าที่แจ้งตามกฎหมาย
ให้เจ้าหน้าที่ผู้รับคำร้องหรือนายทะเบียนเรียกตรวจบัตรประจำตัวประชาชนของผู้ได้รับมอบหมายหรือได้รับมอบอำนาจหนังสือมอบหมายหรือมอบอำนาจ
และบัตรประจำตัวประชาชนหรือสำเนาบัตรประจำตัวประชาชนของผู้มอบหมายหรือมอบอำนาจซึ่งได้ลงชื่อรับรองสำเนาถูกต้องแล้ว
ส่วนกรณีผู้ยื่นคำร้องเป็นบุคคลซึ่งไม่ต้องมีบัตรประจำตัวประชาชนตามกฎหมาย
ให้เรียกตรวจบัตรประจำตัวอื่นที่ราชการออกให้หนังสือเดินทาง หรือใบสำคัญประจำตัวคนต่างด้าว
หรือเอกสารราชการอื่นที่สามารถใช้แสดงตัวบุคคลได้
การตรวจรายการบัตรประจำตัวประชาชน
หรือเอกสารราชการอื่นตามวรรคหนึ่งให้ตรวจจากระบบคอมพิวเตอร์ที่เชื่อมโยงข้อมูลกับฐานข้อมูลทะเบียนกลาง
กรมการปกครองหากผลการตรวจไม่พบข้อมูลหรือข้อมูลที่ตรวจพบไม่ตรงกับข้อมูลตามบัตรหรือเอกสารของผู้ยื่นคำร้องและนายทะเบียนไม่อาจพิจารณาคุณสมบัติตามกฎหมายของผู้ยื่นคำร้องได้
ให้แจ้งผลการตรวจและคำแนะนำในการดำเนินการให้ผู้ยื่นคำร้องทราบเป็นหนังสือเพื่อให้แก้ไขภายใน
๗ วันเมื่อพ้นกำหนดระยะเวลาดังกล่าวแล้วผู้ยื่นคำร้องไม่ได้ดำเนินการตามคำแนะนำของนายทะเบียนให้นายทะเบียนจำหน่ายคำร้องนั้น

ข้อ ๔  ให้เพิ่มความต่อไปนี้เป็นข้อ
๘/๑ และข้อ ๘/๒
ของระเบียบกระทรวงมหาดไทย ว่าด้วยการจดทะเบียนครอบครัว พ.ศ. ๒๕๔๑
ข้อ ๘/๑ 
การเรียกหลักฐานเอกสารเพื่อประกอบการพิจารณาของนายทะเบียนในการรับจดทะเบียนครอบครัว
หรืออนุญาตให้บันทึกข้อความในเอกสารเกี่ยวกับทะเบียนครอบครัว ไม่ว่าจะเป็นเอกสารที่เป็นต้นฉบับ
ใบสำคัญ หรือสำเนาเอกสาร ให้เจ้าหน้าที่ผู้รับคำร้องหรือนายทะเบียนตรวจสอบหลักฐานเอกสารนั้นจากฐานข้อมูลทะเบียนกลางในระบบคอมพิวเตอร์
แทนการเรียกหลักฐานเอกสารจากผู้ยื่นคำร้อง เว้นแต่กรณีที่ผู้ยื่นคำร้องต้องแก้ไขเปลี่ยนแปลงรายการ
หรือจำหน่ายรายการ
หรือบันทึกข้อความเพิ่มเติมในเอกสารที่เป็นต้นฉบับที่อยู่ในความครอบครองของตน
ให้เรียกเอกสารนั้นเพื่อดำเนินการแก้ไขเปลี่ยนแปลง หรือจำหน่ายรายการ
หรือบันทึกข้อความเพิ่มเติมได้
กรณีตามวรรคหนึ่ง
ถ้าตรวจไม่พบข้อมูลหรือหลักฐานเอกสารนั้นจัดทำขึ้นโดยส่วนราชการ หรือหน่วยงานอื่นของรัฐที่ไม่ได้เชื่อมโยงฐานข้อมูลเอกสารกับฐานข้อมูลทะเบียนกลาง
ให้แจ้งผู้ยื่นคำร้องทราบโดยทันทีแล้วทำหนังสือสอบถามไปที่ส่วนราชการหรือหน่วยงานที่ออกเอกสารนั้นเพื่อคัดข้อมูล
หรือจัดทำสำเนาเอกสารส่งกลับมาให้นายทะเบียนภายใน ๓ วันนับแต่วันที่ได้รับหนังสือแจ้งดังกล่าวโดยไม่ให้เป็นภาระแก่ผู้ยื่นคำร้อง
เว้นแต่ผู้ยื่นคำร้องได้แสดงความประสงค์ที่จะนำหลักฐานเอกสารที่เจ้าหน้าที่ผู้รับคำร้องหรือนายทะเบียนขอตรวจหรือคัดสำเนาจากส่วนราชการหรือหน่วยงานอื่นของรัฐมามอบให้แทนการทำหนังสือแจ้งขอความร่วมมือไปยังส่วนราชการนั้น
ๆ ก็ให้ดำเนินการได้ตามความประสงค์โดยให้เจ้าหน้าที่บันทึกไว้ในคำร้องแล้วให้ผู้ยื่นคำร้องลงชื่อไว้เป็นหลักฐานและเมื่อได้รับหนังสือแจ้งผลการดำเนินการแล้ว
ให้เจ้าหน้าที่ผู้รับคำร้องแจ้งผู้ยื่นคำร้องให้มาดำเนินการโดยเร็ว
ข้อ
๘/๒  ห้ามมิให้เจ้าหน้าที่และนายทะเบียนผู้มีอำนาจลงชื่อในคำร้องและเอกสารทะเบียนครอบครัว
ใช้ตรายางลายมือชื่อประทับในคำร้องและเอกสารทะเบียนครอบครัวแทนการลงลายมือชื่อด้วยตนเองโดยเด็ดขาด
และเมื่อลงลายมือชื่อแล้วให้ใส่วงเล็บชื่อตัวและชื่อสกุลด้วยตัวบรรจงไว้ด้วย

ข้อ ๕  ให้เพิ่มความต่อไปนี้เป็นวรรคสองของข้อ
๔๙ ของระเบียบกระทรวงมหาดไทย ว่าด้วยการจดทะเบียนครอบครัว พ.ศ. ๒๕๔๑
การคัดหรือคัดและรับรองรายการทะเบียนครอบครัวตามวรรคหนึ่ง
ผู้มีส่วนได้เสียจะขอให้นายทะเบียนคัด
หรือคัดและรับรองรายการทะเบียนครอบครัวเป็นภาษาอังกฤษตามที่กรมการปกครองกำหนดก็ได้

ประกาศ
ณ วันที่ ๑๑ กันยายน พ.ศ. ๒๕๖๑
พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

วิวรรธน์/จัดทำ
๒๖ ตุลาคม ๒๕๖๑

นุสรา/ตรวจ
๒๗ ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๖๑ ง/หน้า ๑/๑๘ ตุลาคม ๒๕๖๑